**Ерекше білім беру қажеттіліктері бар оқушыларға арнайы білім беру жағдайын ұйымдастыру**

**Батыркулова Шолпан Полатовна,**

Түркістан облысы, Түркістан қаласы,

Түркістан облысының білім басқармасының №1 Арнайы кешен «Балабақша-мектеп-интернат» КММ логопеді

Инклюзивті мектепті дамыту үшін жалпыға білім беру мектебін өзгертуде келесі іс- әрекеттер қарастырылады:

1. ерекше білім беру қажеттіліктері бар балаларға қосымша қызмет және қолдау көрсетуді қарастыратын оқу жоспарын құрастыру;
2. оқу мазмұнын баланың тәжірибесі, түрткілері және өзіндік дамуына бағыттау;
3. күнделікті оқу үрдісінде пайда болатын қиындықтарды анықтап, оларды жеңуде балаға қолдау көрсету, әрбір нақты жағдай үшін қарастырылған бағалау үрдістері арқылы баланың жеке даму ерекшеліктеріне жетекшілік жасау;
4. оқу үрдісінде тиімді, белсенді және қажетті технологияларды қолдану;
5. кеңістіктік кедергілерді барынша азайту немесе жою және баланың оқу әрекеті мен қарым-қатынас ұтқырлығын қамтамасыз ету үшін техникалық және компенсаторлық көмекші құралдарды пайдалану.

Бұл бағытта басты рөл және жауапкершілік білім беру ұйымдары мен мектеп басшыларына жүктеледі. Олар басқару үдерісін дамытып, бағдарламаларды, оқытудың түрлі қалыптарын және білім мен дағдыларын бағалау әдістерін, балалардың бір-біріне көмек беруін оңтайландыруды, кедергілерді жоюды, мектеп пен қоғамның, ата-аналардың арасында өзара тығыз байланыстарды қамтуға арналған әдістемелік-нұсқау материалдарын қайта қарастырулары қажет. Жергілікті әкімшіліктер жалпыға білім беру мектептерінде инклюзия үрдістерінің дамуына жауапкершілікпен қарап, белсенділік танытып, инклюзия тәртібінде жұмыс жасайтын мектептерге қолдау көрсетулері міндетті.

МШБ білім беру бағдарламаларын меңгеру мәселесін нәтижеге бағытталған білім беру модельдерін енгізу арқылы шешуге болады. Білім берудің жаңа парадигмасының бейнесі ретінде нәтижеге бағытталған, білім беру моделінің мақсаттары мен мазмұны құзыреттіліктер түрінде ұсынылған, күтілетін нәтижелерге негізделеді. Даму бұзылыстары бар балаларға жоғары деңгейлі оқу жетістіктеріне қол жеткізуге түрлі деңгейлерде оқытуды енгізу, білімдерді бағалауда жаңа бағыттарды іске асыру мүмкіндік береді. Білім беру ортасын өзгертуді жоспарлауда әуелі түрлендіру қаншалықты қажет екендігін анықтау керек. Әрине, көп жағдайларда өзгерістер даму ерекшеліктері бар балаларды оқытуға жағымды жағдайлар жасау үшін енгізіледі. Қажетті өзгерістерді келесі 5 топқа жатқызуға болады: білім беру кеңістігі, оқу құралдары, ресурстар, оқыту стратегиялары, білімдерді меңгеру деңгейін анықтау жұмысы.

*Оқу құралдарын түрлендіру*. Ерекше білім беру қажеттіліктері бар оқушының қалыпты ортаға қосылу үрдісінің жеңіл өтіп, нәтижелі болуына қол жеткізу үшін оқу құралдарын өзгерту және түрлендіру керек. Қазіргі сыныпта тілді зерттеу - оқу мен жазу бойынша көптеген жаттығуларды орындаумен бекітілетін маңызды міндеттердің бірі. Оны шешуде «қиын оқылатын» оқу құралдарын қолданбаған дұрыс. Бір балалар үшін шрифті үлкейту керек, басқалары үшін – аралық көрсеткішті екі есе үлкейтіп, шрифтің басқа түрін қолданған дұрыс. Мұндай өзгерістер қабылдау барысын жылдамдатады, ал оқу құралдары ұнамды болады және де МШБ оқу үрдісіне көп күш жұмсамауын қамтамасыз етеді. Оқу құралдарын түрлендіру тәсілдері:

* оқуды жеңілдету;
* маңызды белгілерді шрифтпен немесе түстермен бөліп көрсету;
* қажетсіз мәліметтерді қысқарту;
* көріп қабылдауын сурет, диаграмма, сызба, POWER POINT таныстырылымдары арқылы белсендендіру;
* материалдың тілдік құрылымы жеңіл болуы үшін қарапайым сөздерді қолдану;
* тәжірибелік сипаты мен өзектілігі жоғары таңдаулы мәтіндерді қосу;
* аудиожазба, бейнефильм сынды альтернативті материалдарды қолдану;
* заманауи жаңа материалдарды енгізу;
* оқушы ерекшелігіне қарай күнделікті үй тапсырмаларын дайындау.

Оқу құралдарын түрлендіруде мұғалімдер олардың мазмұндық-мағыналық бөлімін үнемі назарда ұстаулары қажет. Кейбір жағдайларда білім алуда ерекше білім беру қажеттіліктері бар балаларға негізгі оқу жоспары материалының тек міндетті сәттеріне тоқталу керек. Жалпы, инклюзивті мектепте білім беру мазмұнының барлық бірліктерін: оқулықтар мен оқу бағдарламаларын балалар категорияларына сәйкес түрлендіру және бейімдеу қажет. Сондықтан олардың бірқатары мүмкіндігі шектеулі оқушыларға жарамайды және де балалардың сынып жұмысына толыққанды қатысуына кедергі болады. Мұндай оқушылар үшін материалдарды олардың танымдық даму деңгейіне, қарым-қатынас дағдыларына сәйкес жинақтау қажет.

Ерекше білім беру қажеттіліктері бар оқушылар үшін арнайы білім беру жағдайын ұйымдастыру барысындағы маңызды шарттардың бірі – жалпы білім беретін мектептегі психологиялық-медициналық-педагогикалық консилиум (ПМПК). Ол ортақ мақсаттармен біріккен мамандар ұжымын құрайды. ПМПК жеке оқыту бағдарламасына сәйкес ерекше оқыту қажеттігі бар балаларды психологиялық-педагогикалық қолдауды жүзеге асырады және инклюзивті білім беру ортасының барлық субъектілеріне қолдау көрсетеді. Инклюзивті білім беруді іске асыруда ПМПК-ның рөлі – тактикалық міндеттерді әзірлеу, оқу-тәрбие үрдісіне әр түрлі мамандарды жүйелі кіріктіру, мектептегі қажетті жағдайларды талдап тексеру, нақты түзету бағдарламаларын, оқыту стратегияларын, баланың адекваттық ерекшеліктерін және барлық жағдаяттарды қалыпты ортаға енгізу технологияларын іріктеу. Консилиум маңызды құзыреттілігі болып табылатын инклюзивті тәжірибенің нақты міндеті – ерекше оқушыларды психологиялық- педагогикалық сүйемелдеу және жалпы педагогикалық міндеттерді анықтау.

Ерекше білім беру қажеттіліктері бар тұлғаларды тәрбиелеу мен әлеуметтендіруде инклюзивті білім берудің теориялық-методологиялық негізі отбасы рөлі арқылы ашылады. Ата-аналармен өзара әрекеттесу – кәсіби әдептілікті, төзім және психологиялық білімді талап ететін педагогикалық іс-әрекеттің жетілген түрі. Жеке тұлғаның дамуындағы бұзылыстарды түзету-дамыту жұмыстарына ата-аналардың қатысуы және олардың тарапынан қолдау көрсету мәселені айрықша табысты еңсеруге ықпал етеді. Балаларды әлеуметтендіру мен бейімдеуде ата-аналардың рөлі орасан зор.

**Пайдаланылған әдебиеттер:**

1.  Жарықбаев Қ. Жалпы психология, 2000

2.  Кемтар балаларды әлеуметтік және медициналық-педагогикалық түзету арқылы қолдау туралы. ҚР 2002ж №343 заңы.